তৃণমূলে খগেন মুর্মুর প্রথম স্ত্রী! দলীয় পতাকা দিলেন ব্রাত্য, বীরবাহা

মালদহ: বিধানসভা নির্বাচনের আগে উত্তরবঙ্গের রাজনীতিতে নয়া মোড়। মালদহে (Malda) তৃণমূল কংগ্রেসের (TMC) হাত শক্ত করতে এবার ঘাসফুল শিবিরে যোগদান করলেন মালদহ উত্তর লোকসভা কেন্দ্রের বিজেপি (BJP) সাংসদ খগেন মুর্মুর (Khagen Murmu) প্রথম স্ত্রী অরুণা মার্ডি (Aruna Mardi)। বুধবার কলকাতার তৃণমূল কংগ্রেস ভবনে রাজ্যের শিক্ষামন্ত্রী ব্রাত্য বসু (Bratya Basu) ও বনমন্ত্রী বিরবাহা হাঁসদার উপস্থিতিতে তাঁর হাতে তৃণমূলের দলীয় পতাকা তুলে দেওয়া হয়। দুই মন্ত্রীর মাঝখানে বসে দলীয় পতাকা হাতে নেন তিনি।

দলে যোগ দিয়ে অরুণা মার্ডি বলেন, “দিদির কাজ ভালো লাগে। সেই কারণেই মমতা বন্দ্যোপাধ্যায় ও অভিষেক বন্দ্যোপাধ্যায়ের নেতৃত্বে তাঁদের কাজের জন্য আমি তৃণমূলে যোগ দিয়েছি।” তিনি জানান, অতীতে সিপিএম ও বিজেপি—দু’দলের সঙ্গেই তিনি কাজ করেছেন। যদিও কোনও সাংগঠনিক পদে ছিলেন না। মূলত মহিলা সমিতির সঙ্গে যুক্ত থেকেই কাজ করেছেন। তাঁর কথায়, “আমি কোনও জায়গা পাইনি।”

আরও পড়ুন: ‘কেউ কথা রাখেনি, কথা রেখেছেন মমতা’, ঘাটাল মাস্টার প্ল্যানের শিলান্যাসের পর বললেন দেব

অরুণা আরও বলেন, “এসসি, এসটি পিছিয়ে পড়া সম্প্রদায়ের মহিলারা যারা অবহেলিত, সুযোগসুবিধা থেকে বঞ্চিত, তাঁদের জন্য আমি কাজ করতে চাই। সেজন্য আমি এই দলে যোগ দিলাম।” সাংবাদিকদের প্রশ্নে খগেন মুর্মুর নাম না নিয়েই তিনি বলেন, “সবারই একটা আলাদা আলাদা মত থাকে। উনি হয়তো বিজেপি গিয়েছেন, ঠিক আছে। আমিও আমার মনের ইচ্ছামতো কাজ করব।” একইসঙ্গে এদিন খগেন মুর্মুর ভবিষ্যতে দলবদলের সম্ভাবনাও উড়িয়ে দেননি অরুণা মার্ডি।